钦定古今图书集成/方舆汇编/职方典/第1043卷 > 《道山亭记》宋·曾巩
## 钦定古今图书集成/方舆汇编/职方典/第1043卷 > 《道山亭记》宋·曾巩

闽故隶周者七，至秦尽其地，列于中国，始并为闽中
郡。自粤之太末与吴之豫章为其通路。其路在闽者，
陆出则厄于两山之间，山相属，累数驿迺一得平地，
小为县，大为州。然其四顾亦山也。其途或逆坂如缘
緪，或乖崖如一发，或侧径钩出于不测之谿，上皆石
芒峭发，择，然后可投步，负戴者虽其土人，犹侧足然
后可进，非其土人，罕不踬也。其谿行则水皆自高泻
下，石错出其间，如林立，如奔骑，满野千里，下上，不见
首尾。水行其隙间，或衡缩蟉糅，或逆走旁射，其状若
蚓结，若虫飞，其旋若轮，其激若矢。舟溯沿者投便利，
失毫分辄破溺。虽其土长川居之人，非生而习水事
者，不敢以舟楫自任也。其水陆之险如此。汉尝处其
众江淮之间而虚其地，盖以其境多阻，岂虚也哉？福
州治候官，于闽为土中，所谓闽中也。其地于闽为最
平以广，四出之山皆远，而长江在其南，大海在其东。
其城之内外皆涂，旁有沟，沟通潮汐，舟载者昼夜属
于门庭。麓多杰木，而匠多良能，人以屋室钜丽相矜，
虽下贫必丰其居，而佛老子之徒，其宫又特盛。城之
中三山：西曰闽山，东曰九仙山，北曰粤王山。三山者
鼎趾立其附山，盖佛老子之宫以数千百，其瓌诡殊
绝之状，盖已尽人力。光禄卿、直昭文馆程公为是州，
得闽山嵚岑之际，为亭于其处，而山川之胜，城邑之
大，宫室之荣，不下簟席而尽于四瞩。程公以谓“在江
海之”上，为登览之观，可比于道家所谓蓬莱、方丈、瀛
洲之山，故名之曰“道山之亭。”闽以险且远，故仕者常
惮往。程公能因其地之善，以寓其耳目之乐，非独忘
其远且险，又将抗其思于埃壒之外，其志壮哉！